פרשת יתרו

**העמק דבר שמות פרק יח**

(א) אשר עשה אלהים וגו' כי הוציא ה'. אלו היה זה ענין אחד הכי מיבעי, כי הוציאם ממצרים, או אשר עשה ה' וגו' כי הוציאם ממצרים, אלא שני דברים שמע, **א' אשר עשה אלהים**. זה כח הדין שתובע דקיון של בני אדם, ושמע כמה שפטים נעשה בשביל שנרדפו משה וישראל עמו, שמשה ברח והיה נודד כמה שנים. **ב' כי הוציא ה'** וגו'. דאפשר היה לתבוע דקיון שלהם ויהיו נשארים במצרים, אבל שמע **כי ה' הוציא** וגו', וידע יתרו **כי שם ה' נקרא על זה**, כי מעת התחבר יתרו עם משה, הודיעו תעודת ישראל בעולם לפרסם הויתו בעולם, וזה לא היה אפשר כל זמן היותם במצרים, ועתה כשיצאו ידע כי הוציא ה', היינו לפרסם כבודו והויתו ית' בעולם, וע"ע להלן ח'. ומכ"מ חשב תחלה ענין הראשון **אשר עשה אלהים** וגו', דהכל הבינו שבשביל להוציא את ישראל **היה אפשר במכת בכורות לבד** כמש"כ לעיל ט' י"ד, אלא כדי לענוש הרבה:

(ג) ואת שני בניה. פירש המקרא בניה ולא כתיב בניו, ללמד שבניה המה המקשרים אותה למשה גם אחר שלוחיה, באשר היא גידלה אותם:

(ה) הר האלהים. הודיע הכתוב דמש"ה בא יתרו לשם משום שהוא הר האלהים, ידע ממשה סגולת אותו הר להשגת רוח הקדש, והוא השתדל להשיג אותה מעלה כאשר יבואר עוד. ומש"ה הקדים הכתוב כאן בניו לאשתו, היינו משום שהיו מוכשרים להשגת מעלת ההר יותר מאשתו:

(ו) ואשתך ושני בניה. הקדים אשתו לבניו, באשר הוא מחויב בכבודה ביותר מכבוד בניו:

(ז) לקראת חותנו. לא מחמת אשתו ובניו אלא מחמת חותנו, שכך הדין לכבד חמיו, גם לחבב את הגר ולכבדו בישראל, והודיע והראה לכל שאינו פונה אלא לחותנו ולא לאשתו ובניו:

(ח) את כל אשר עשה ה' לפרעה ולמצרים על אודת ישראל. אף על גב שכבר שמע את אשר עשה אלהים למשה ולישראל עמו, מכ"מ הודיע לו חדשות מה שלא ידע, היינו אשר עשה ה', ולא אלהים שמשמעו כח הדין והעונש על הנגישות, אלא עוד זאת שבמכות היה תכליות לדעת כח ה', כמו שאמר ה' בכמה מכות למען תדע וגו' וכמו שנתבאר שם. והודיע לו עוד שהיה לפרעה ולמצרים. שלא נשתוו העונשין עצמם לפרעה ולמצרים, אלא לפרעה היו גדולים כדי להראות התכלית מזה המכה, מה שלא היה מקום לקוות שידעו מצרים מזה כמש"כ לעיל ז' ה', ומכ"מ הגיע כל זה על אודות ישראל. ולא כתיב בגלל ישראל, אלא באמת לתכלית יציאת ישראל לא היה ההכרח לכך, אלא בסיבת ישראל נתגלגלו ידיעות הללו. עוד הודיעו את כל התלאה וגו'. וזה לא שמע עדיין:

(ט) על כל הטובה וגו'. היינו הכבוד והגדולות שעשה לשעה, כמו העננים והמן ובאר:

(יד) מדוע אתה. שאלו שני דברים, **א' מדוע אתה יושב לבדך**, אין השאלה למה אינו מושיב כל העם, ואיה אפוא כסאות לכולם, אלא מדוע אינו מושיב עוד אחד או שנים עמו לסייעהו בדברים, **ב' וכל העם נצב עליך מן בקר עד ערב**, דייק כל העם היינו שראה והתבונן שהרבה אנשים יש שם שאין ביניהם טענות והתעצמות כלל, ואם כן מדוע כל העם נצב עליך:

(טו) כי יבא וגו'. יפה פי' הרמב"ן בזה שהשיב משה כי שלשה עסקים נוטל עליו, אלא מש"כ הרמב"ן דמשמעות לדרוש אלהים הוא תפלה אינו כן, אלא כמש"כ בס' בראשית כ"ה כ"ב שאינו אלא שאלה את פי הנביא מה יהיה אחרית זה הדבר, וכלשון המפורש בס' מלכים ב' [א' ב'] דרשו בבעל זבוב אלהי עקרון אם אחיה מחלי זה, וכתיב [שם ח' ח'] גם כן ודרשת את ה' מאותו לאמר האחיה מחלי זה, וכן הפי' [ישעיה נ"ה ו'] דרשו ה' בהמצאו, שאלוהו מה רצונו לעשות ואח"כ קראוהו בהיותו קרוב, ובקשו ממנו, וכזה יש לפרש עוד מקראות שהביא הרמב"ן בס' בראשית שם, והכא ג"כ הפי' שבאים אלי לדרוש על החולה וכדומה איזה מקרה ושואל דברו והולך לו, ע"כ ממתינים עד שאפנה להשיב לו דבר. **דבר שני**

(טז) בא אלי. פי' הענין והריב בא אלי:

והודעתי וגו'. **דבר שלישי שאני מלמד להם תורה**

*ואת תורתיו. הלכות השייכים לכל מצוה וחוק. וקרא משה כאן כלל מצות ה' חקים, להסביר בזה ליתרו כי אין דעת אנושי אפילו חכם גדול יכול לעמוד עליהן, זולת משה בדבר ה', דאפילו המצות שהדעת נותנת מכ"מ יש בהם פרטים שאינן אלא גזרות וחקים, וכמו שיבואר בעשרת הדברות, דאפי' מצות כבוד אב ואם שהיא מצוה שדעת האדם נותנת, מכ"מ הודיע הכתוב בפירוש שאינו אלא חק וגזירה, יע"ש, ומש"ה מוכרח משה בעצמו ללמדם כל חקי האלהים, ואינו יכול לסמוך על דעת אנושי, ואינו כמו מצות של גמ"ח היינו ביקור חולים וקבורת מתים וכדומה, שגם המה מצות, אבל באשר שאינם מפורשים בתורה אלא בדרך כלל ואהבת לרעך כמוך, אפשר לסמוך בזה על חכמי הדור, וכאשר יבואר עוד לפנינו מקרא כ', וע' מש"כ בס' ויקרא י"ח ד'. כל זה השיב משה להסביר שבשביל שהיה נצרך לכמה ענינים שאי אפשר בלעדו, ע"כ א"א להושיב אחרים עמו גם בדבר המשפטים:*

(יח) נבול תבול. גם בדבר המשפטים שעצם הענין אתה עושה בשלמות, שהרי הדין יוצא ברור, אבל יש חשש אחר, שתבול גם אתה. אף על גב שכל מעשיך בכח אלקי מכ"מ העושק מהולל חכם:

גם כל העם. אפילו כל אחד שאין משאו מרובה, לא יוכל לסבול ההעכבה:

(יט) היה אתה לעם. העמיס עליו משא בשני דברים יותר מאשר היה עד כה, ואמר בענין הראשון שהוא לדרוש אלהים, דמשמעו לשאול דעת אלהים, ולא לבקש עבורו, לא כן תעשה אלא היה אתה לעם מול האלהים והבאת וגו', דיש שני אופני אמצעים בין אדם לשמים, כמו מלכותא דארעא שאין כל אדם מוצא עצמו ראוי לבא אל המלך לדרוש ממנו דעתו או לבקשו איזה דבר, ע"כ יש שני אופני אמצעים בין העם ובין המלך, א' האיש שהמלך מנה אותו להנהיג משרה, והוא יודע וחוקר דעת המלך ומודיע לשואליו, ב' שהעם יש להם איזה אדם חכם ואהוב למלך וראוי להתיצב לפניו, ומי שיש לו דבר מציע לפני זה האיש, ויש הבדל בין שני אמצעים אלו, דמי שהוא ממונה מן המלך אין לו התרועעות וקשר אהבה לעם, רק עושה דבר המלך להיות אמצעי, וא"כ אינו אלא חוקר דעת המלך ולא מבקש עבורם, משא"כ מי שאינו ממונה על זה, הרי זה ריע העם ויועצם ומבקש עבורם, כך במלכותא דרקיע שאין כל אדם מישראל מוצא עצמו מוכשר לשפוך שיח לפני אל, ומכש"כ לשאול דעתו ע"פ נבואה, על כן או שבאים אל נביא אשר הקים ה' אותו בשעתו להיות אמצעי ודורשים ממנו דעת עליון, כמו שבא שאול לפני שמואל לשאול בדבר האתונות, ואליהו התקצף על אחזיה שלא בא לדרוש ממנו דעת ה', או שבאים לגדול הדור אף על גב שאינו נביא אבל ראוי להתפלל לפני ה', וכענין דאי' בב"ב דקט"ז מי שיש לו חולה בתוך ביתו ילך אצל חכם וכו', ובחגיגה די"ב הלומד תורה בלילה חוט של חסד משוך עליו ביום שנאמר יומם יצוה ה' חסדו ובלילה שירו עמי תפלה לאל חיי, פי' במה חוט של חסד משוך עליו בזה שנתקבל תפלתו לאל חיי, ויבואר להלן כ' כ' עוד בזה. ואמר יתרו למשה שלא יהא נחשב לעם באופן שאינו אלא כנביא ומגיד דעת ה', אלא היה אתה לעם מול האלהים. לכל מה שיהיו נצרכים ממנו ית' היה אתה בא בשבילם:

(כב) והקל מעליך. היינו בדבר הקטן שיובא לפני השופטים, אם גם יש מהם שלא ירצו הדיינים לסמוך על דעתם, וישאלו ממך, מ"מ הרי יקלו ממך לשמוע טענות ומריבות, והדיינים יסדרו לפניך קוטב הדבר:

(כג) אם וגו'. יהיה מזה ג' תועליות, א' **וצוך אלהים**. כבר נתבאר כ"פ דצווי משמעו קבלות בתורה שבע"פ, שמלבד שהיה משה חכם בפלפולה של תורה להעלות ע"פ י"ג מדות הלכות מחודשות, עוד היה משה רבינו רגיל ליכנס באהל מועד לחזור על לימודו, ושם היה מקבל שפע תורה שבע"פ הלכות פסוקות כמש"כ בס' במדבר ז' פ"ט ובכ"מ, ואמר יתרו שבזה שתהא השעה פנויה תוכל לשמוע יותר קבלות תורה שבע"פ, שאין לזה שיעור, וכן פי' בת"י אם ית פתגמא הדין תעבוד דתהי פנוי מן דינאי ויפקדינך ה' פקודיא, ב' **ויכלת עמוד**. לסבול טורח העם, ג' **וגם כל העם הזה על מקומו יבא בשלום**. לפי הפשט שלא יהיו ניצרכים ללכת למרחוק לבקש משפט, אלא במקומו יבא בשלום(א):

(כד) ויעש כל אשר אמר. לא מיירי במנוי הדיינים, שהרי בזה מפרש הכתוב ויבחר משה וגו', ולא עוד אלא שלא עשה בזה כאשר אמר כמו שיבואר לפנינו, אלא כל אשר אמר, הוא בענין דרישת אלהים להתפלל עבור כל אחד מישראל, ובהשגחה על קיום התורה והמצוה, ובהודעת עניני דרך ארץ בישראל, וע' מש"כ בס' דברים א' י"ב, כל זה הוא נכלל בזה המאמר, אבל בעסק הדינין מפרש המקרא שעשה באופן אחר, היינו,

(כה) אנשי חיל מכל ישראל. באשר ידע משה שיש הרבה תלמידי חכמים בישראל שאפשר לסמוך עליהם בד"ת, ע"כ בחר רק מישראל שהמה ת"ח, ושוב לא נצרך לבדוק אחריהם אם הם יראי אלהים אנשי אמת שנאי בצע, שאחר שהוא תלמיד חכם מתלמידיו של משה, הרי התורה מדרכתו להיות צדיק חסיד ישר ונאמן, אבל מכ"מ נצרך לבדוק שיהיו אנשי חיל, דעתן ויכול להנהיג שררה על הצבור:

**העמק דבר שמות פרק יט**

(ב) ויסעו מרפידים וגו'. כ"ז מיותר, ומש"ה תניא במכילתא מה ביאתן למדבר סיני ע"מ לקבל תורה כך נסיעתן מרפידים ע"ד לקבל תורה, ועדיין יש להבין מאי נ"מ בזה שנסעו מרפידים על מנת כן, אלא מכאן יש ללמוד **דכל דבר שבקדושה מה שהאדם מכין עצמו יותר לזה חל עליו יותר ההכשר לזה**, וראיה מהא דאיתא פ' הפועלים [ב"מ פ"ה ב'] גדולים מעשה חייא, דגדיל נישבי וצייד טביא ומאריך מגילתא לינוקי, ולכאורה כל זה טורח בכדי, והרי לקדושת המגילות סגי לקנות עורות מן השוק ולעבדן לשמה, אלא משום שרצה ר' חייא להגדיל כח קדושת המגילות, כדי שיהא בכחן לפעול בלב התינוקות בשפע יתירה, על כן הוחיל להקדיש פעולותיו לשם קדושה הרבה לפני השעה ההכרחית על פי דין שהוא העבוד, ולמד ר' חייא ממקרא זה שהתחילו להכין עצמם לקבלת התורה מתחילת נסיעה מרפידים, כדי שיהיו מוכשרים יותר למעמד הנבחר הלזה, וע' מש"כ להלן כ"ח ג', ובספר דברים י"ז י"ח:

(ד) אתם ראיתם וגו'. כלל ההקדמה הוא, כמו שהאיש מתקשר עם האשה ומתנה עמה מה שתקבל עליה איזה התחייבות בהיותה לו לאשה, אז גם הוא מתחייב לזונה ולפרנסה והשגחתו עליה בכל פרט לטוב, כך היו הדברים האלה, וכמו שאנו אומרים מקדש עמו ישראל על ידי חופה וקידושין, ובגמרא יומא דף נ"ד המשילו את ישראל במדבר ככלה ואח"כ כאשה, ומקרא מלא הוא בירמיה ב' זכרתי לך חסד נעוריך אהבת כלולותיך, על כן הקדים הקדוש ברוך הוא לומר מה שרוצה מהם ומה שמתחייב כביכול לעשות לטוב להם, ואמר, אתם ראיתם אשר עשיתי למצרים. אשר נלחמתי עמם בעבורכם:

ואשא אתכם. פרנסת האדם ומלוי צרכיו נקרא נשיאה כאשר ישא האומן את היונק. אמנם יש שני אופני נשיאה, א' כל זמן שהתינוק אינו יכול להלוך כלל, רק האדם נושאו על זרועיו, ב' שהתינוק הולך ברגליו רק שאינו יכול לפסוע על המפתן ואבן, אז אוחזו האדם בכפיו ומגביהו על המפתן ואינו לוקחו על זרועותיו, כך פרנסת הקדוש ברוך הוא לישראל לדורות הוא בדרך עמל האדם שהולכים בעצמם בעסק פרנסה, ורק הקדוש ברוך הוא משגיח על הליכות עולמם, וזה נמשל לאופן **השני**, ובזה כתיב [תהלים צ"א] על כפים ישאונך, נו"ן הנוסף ללמד שאינו נשיאה לגמרי אלא כמו על כפים ולא על הזרוע, ומפרש שההשגחה באה פן תגוף באבן רגלך היינו עת צרה, אבל בעת שהקב"ה מפרנס בלי שום עמל האדם מיקרי נשיאה ממש, והיא הנשיאה שבמדבר וכתיב ואשא אתכם. ופירש עוד, על כנפי נשרים. שהיה הפרנסה באופן גבוה מדרך הטבע, וזהו משל לכנפי נשרים:

ואביא אתכם אלי. שתים שמענו מזה, א', להמון העם משמעו שהביאם לו לעם, ב', לגדולי ישראל משמעו שהגביה דעתם להשיג רוה"ק וכח אלהי. והקדים הקדוש ברוך הוא מה שעשה כבר לדברי התנאים שמבקש ממנו, להראות לנו שכדאי לנו להתקשר עמו ית', שהרי יכלתו מאד נעלה כאשר ראינו. וכתיב ואבא חסר י', ללמד על לשון ביאה ג"כ כמו דכתיב ואבא בחולם, היינו דשכינתו ית' בקרבם, והוא כביכול יבא עמם אליו, וכיב"ז להלן י"ז:

(ה) והייתם לי סגלה מכל העמים. מי שירצה לעבוד את ה' ולהיות נבדל מטומאות גויי הארץ, אי אפשר להיות גר אלא א"כ נאסף לעדת ישראל ולתורתם, וזהו סגולה דמשמעו אוצר מכניס לתוכו מכל העמים:

כי לי כל הארץ. ויש באו"ה כמה אנשים ראוים להתגייר ולעבוד את ה', וכמאמר משה בברכתו אף חבב עמים וגו', ויבואר שם ברצות ה', ועד מתן תורה היו כל אחד לפי דרכו ודעותיו עובד את ה', אבל מעתה לא יוכלו לעבוד את ה' אם לא שיכנס לסגולת ישראל, ויקבל כל התורה כמו כל ישראל, וכדאיתא בבכורות דף ל' ב' גוי שבא להתגייר ולקבל דברי תורה חוץ מדבר אחד אין מקבלין אותו. ונגד הבטחה זו הקדים, ואביא אתכם אלי. דמש"ה אי אפשר להיות גר אם לא יהיה עמכם:

(ו) ואתם תהיו לי וגו'. לבד התנאי שמירת תורה ועבודה, דבלא זה א"א להיות ישראל, עוד תוסיפו להיות לי, ממלכת כהנים. היינו הנהגה בין אדם לחבירו בדרך הישר והטוב כמו בני אדם אפרתים, ובאשר זה אינו תורה לפרש מהו הישר והטוב, וגם אין כל ענין ואין כל מקום וזמן שוים, על כן אין בזה תנאי ליהדות כיון שאין בזה חק קבוע, אבל רצון ה' בכך:

(ח) כל העם יחדו. להלן כ"ד ג' בפ' ואל משה אמר שהיה ג"כ לפני מתן תורה וסמוך לה כתיב כל העם קול אחד, ויש משמעות אחרת בזה, דכאן לא היה כל אחד מישראל עונה בדעת עצמו, אלא נתאספו כולם באגודה אחת ונתיישבו איך לענות ולהשיב דבר שיהא נכלל בזה כונה עמוקה ובקיצור, כראוי להשיב שיגיע לאזני ה' כביכול, ובאה התשובה ע"י שלוחם בשם כולם, ועל זה מורה לשון יחדו. בזה הלשון בדיוק, כל אשר דבר ה' נעשה. ולא השיבו כל הדברים אשר דבר ה', כמו שהשיבו אח"כ קול אחד בזה הלשון כל הדברים וגו', דכל הדברים משמעו דמה שצוה הרבה דברים היינו אם שמוע תשמעו בקולי ושמרתם את בריתי ואתם תהיו לי ממלכת כהנים וגוי קדוש, וגם אז קרא לפניהם כל פרשת משפטים ועוד כמו שיבואר שם, ועל כל זה השיבו שהכל יעשו, אבל כל אשר דבר וגו', משמעו מה שנכלל בדבור אחד היינו אם שמע תשמעו בקלי נכלל גם שמיעה כמשמעו באזניהם בקול ה', גם הבנה ודיוק בדבריו, ע"כ אמרו דשתי הכוונות יעשו, וא"כ רמזו בזה שרצונם לשמוע באזניהם קול ה', וזהו המרומז בלשון שדקדקו להשיב בקצרה כדי לכוין גם זאת:

וישב משה את דברי העם אל ה'. כאשר המה, ואף על גב שהקב"ה יודע מה שהשיבו וגם מחשבות לבבם, מכל מקום מלכותא דרקיע כמלכותא דארעא, שהמלך כששואל דבר מן העם והם ישיבו לו אחר הסכמת כולם או רובם, השליח צריך להגיד תשובת העם אף על גב שהמלך יודע כל חקירות האסיפה ע"י אנשי רז שלו, מ"מ השליח צריך לומר לשון תשובת העם בדיוק מה שיצא מדעת הרוב ודעת המיעוט מתבטל ודומה כאלו השיבו כולם, כך מלכותא דרקיע דרך להשיב דבר כפרש"י בשם המכילתא, והתשובה באה ע"פ דעת הרוב, ואף על גב שאפשר שהיו אז איזה אנשים שרוח אחרת אתם, וכדאיתא במ"ר שהיו אז אנשים שלבם לא נכון עמו, מ"מ התשובה הלך כדעת הרוב, ודומה כאלו ענו כולם יחדו:

(ט) הנה אנכי בא וגו' בעבור ישמע העם בדברי עמך. זה הלשון יש לפרשו בשני אופנים, א' שישמעו קול מדבר למשה אבל המה לא ישמעו מאומה מה המה הדברים, ב' שישמעו גם המה מה המה הדברים, אבל מ"מ ידעו שמדבר הקדוש ברוך הוא עם משה ביחוד ג"כ מה שהמה אינם שומעים, ואמר ה' למען ישמע העם, ומובן שבזה תהיה תועלת שיאמינו בנבואה מה שאין דעת אנושי נותנת שיהא הקדוש ברוך הוא מדבר עם אדם, ומחשבים גבוהה גבוהה, היינו שהקב"ה רם ומתנשא מבריותיו, ועי' מש"כ בשירת האזינו בפסוק הצור תמים פעלו בהר"ד, ואחר שישמעו כולם יאמינו בנבואה, ובמה שישמעו בדברי עמך יהיה וגם בך יאמינו לעולם. שאתה מופרש ומובדל מהם למעלה, והוא ג"כ הכרח שכן הוא לעולם. שלא רק בדור הזה לבדו היה משה גדול ונעלה מכל הנביאים, אלא לעולם כך הוא, במה שישכילו שאפילו בדור דעה ובמעמד הנבחר לא הגיע אחד מהם למעלת משה, מכש"כ בשארי דורות, ומזה ידעו שאי אפשר להחליף דת אש שניתנה על יד משה לעולמים:

(י) לך אל העם. כפרש"י דאחר שמבקשים לשמוע ממש נדרשים להכנה רבה זו, ולא שחזר הקדוש ברוך הוא מדבורו הראשון ח"ו שאמר שרק ישמעו בדברו עם משה, אלא שנתבארו באופן השני שישמעו שיש עוד דבור למשה בפ"ע מה שלא שמעו הם, והיינו כמו שביארנו בס' דברים י' ד', דעל דברות הראשונות כתיב דבר ה' **עמכם**, ועל דברות האחרונות כתיב דבר ה' **אליכם**, ללמדנו דזכור ושמור בדבור אחד נאמרו מה שאין הפה יכול לדבר ואין האזנים יכולין לשמוע, והיה כל העם שומעים זכור לבד, ושמעו ג"כ שיש עוד דבור למשה ואין יודעים מה, ומשה שמע גם דבור שמור, ונמצא דברות הראשונות היה דבר ה' עמהם ממש ודברות האחרונות היה דבר ה' אליהם, היינו ע"י משה אליהם:

וקדשתם היום ומחר. לא פירש הקדוש ברוך הוא במה יתקדשו, אלא שהדבר ידוע דסתם קדושה הוא פרישות מן האשה...

(יא) והיו נכונים ליום השלישי. לפי דברינו דבכלל וקדשתם הוא פרישות מן האשה, ...עוד בכלל זה הכנה למחשבה והתבודדות כל אחד לפי כחו, ואין שיעור להכנה זו...

**העמק דבר שמות פרק כ**

(ב - ג) אשר הוצאתיך. כבר נתבאר לעיל י"ב ל"א דיציאה משתמש בשני משמעות, א' יציאה מקומית ממקום טומאה שלא היה אפשר להגיע לקדושה ומעלה שאתם בו, וכמש"כ לעיל י"ג ג' בביאור פ' בצאת ישראל וגו', וזהו מארץ מצרים. ב' יציאה רוחנית, על זה אמר מבית עבדים. ממשפחה של עבדים כמש"כ לעיל י"ב כ"ג בפי' בית, והוא להפך מלשון עבד עבדים כמש"כ בפ' נח, והעלה את ישראל שאינם מסוגלים להיות עבדים. והנה הקדים המקום ב"ה לומר אשר הוצאתיך וגו', ולא אשר בראתי שמים וארץ, באשר אין מזה הוכחה שרוצה להשגיח על ישראל ביחוד יותר מכל האוה"ע, מש"ה הקדים אשר הוצאתיך וע"כ להיות אלהיך. היינו משגיח עליך, שהרי הוצאתיך מארץ מצרים, ממקום שלא היה ראוי להופיע עליך השגחתי כ"כ, וע"כ היה כדי ליקחך לי לעם ולהשגיח עליך, וכן ממה שהוצאתיך מבית עבדים וכמש"כ לעיל י"ג ר"פ קדש לי:

(ח) זכור את יום השבת לקדשו. לפי הפשט משמעות לקדשו הוא איסור מלאכה שהוא כמו הקדש שאסור ליהנות ממנו, וכמש"כ בספר בראשית עה"פ ויקדש אותו, אבל א"כ אינו מובן לשון זכור את יום השבת לקדשו, מה זו זכירה לכאן, והכי מיבעי קדש את יום השבת, וממילא ביום השביעי היה החיוב לזכור את יום השבת, ומכאן הוציאו חז"ל דרשות, בתלמודין דרשו מזה מצות עשה של עונג שבת וקידוש היום, ולדעת המכילתא נפקא לן קידוש היום מלקדשו, ודרשו מדכתיב זכור מלפני שבת, כדתניא במכילתא זכרהו עד שלא יבא, ועיין מש"כ בס' דברים בפ' שמור. אמנם לפי הפשט יש להסביר על מלאכה ממש, ובאשר איסור הנאה יש בדברים שאין בהם קדושה ג"כ כמו בשר בחלב וכלאי הכרם וכדומה, אבל בשבת איסור מלאכה בו הוא מטעם קדושה, ועל כן יש לנהוג בו מורא וכבוד הקדש. ובאשר שזה הענין אינו בפעולה אלא במחשבה מש"ה שייך לשון זכור, שיעלה על זכרונו הענין, כמו משמעות זכרון תרועה כמש"כ במקומו, דמשמעו שיזכור ענין מצוה זו של תרועה, ה"נ משמעו שיעלה במחשבתו קדושת שבת על מה הוא קדוש, ומי קדשו וכדומה, שיבא מזה לנהוג אותו היום במעלה:

(יד) לא תחמד אשת רעך וגו'. כאן א"א לפרש בזה האופן שמשתמש בה בעת שהיא ברשות חבירו, דא"כ ה"ז נואף, ולפמש"כ לעיל י"ח ב' ובס' ויקרא דאפי' אשה המיוחדת לאיש שישאנה מיקרי אשת חבירו בלה"ק, א"כ היה אפשר לפרש לא תחמוד אשת רעך, שלא ישתמש במיוחדת לחבירו אף על גב שאינו בזה נואף, מכ"מ אסור משום לא תחמוד. מיהו בשורו וחמורו ודאי א"א לפרש שלא ישתמש בם, דא"כ ה"ז שואל שלא מדעת בעלים וה"ז גזלן, אלא ע"כ הפירוש לא תחמוד, היינו משתדל להשיג אותם בקנין או במתנה, וכדתנן במכילתא או אפילו חומד בדבור ת"ל לא תחמוד כסף וזהב עליהם ולקחת לך מה להלן עד שיעשה מעשה כו' והיינו שמשתדל, וה"נ מתפרש באשת חברו, הפי' משתדל שיגרשנה חבירו, וכיב"ז מיירי המקרא בכל אשר לריעו שמשתדל שימכור לו. ורק הקדים הכתוב אשת רעך, ללמדנו דמיירי באופן שאינו עומד למכור, כמו באשה שאין ביד הבעל למכור אותה לאחר:

(טו) ויעמדו מרחוק. התרחקו לאחור לצד הנשים והטף שלא השיגו כ"כ, ורצו גם המה להתרחק ממשא קדושה זו שאינו לפי כחם:

(טז) פן נמות. אם לא נהיה נזהרים כ"כ בהכנה הראויה לזה המעמד, וקרוב שנהיה נפגעים כמו שביארנו לעיל ד' כ"ד במשה עצמו שפגשו ה' בעת לא הכין עצמו לכך שכמעט מת, וא"כ יראים בעצמם שלא הרבה אפשר להם להיות בהכנה רבה כזו שהיה בשעת עשרת הדברות, והנה כסבורים היו שרצון ה' לדבר עם כולם כל התורה שבכתב ורק קבלות בע"פ יהיה עם משה לבדו, וכ"כ הרמב"ן ז"ל, ע"כ בקשו שרק משה ידבר כל תורה שבכתב עמהם:

(יז) כי לבעבור נסות אתכם בא האלהים. גם במעמד הזה ידע הקדוש ברוך הוא שאין זה כחכם באמת, אלא רק לנסות אתכם בא בזה המעמד. ופי' נסות כפרש"י לשון גדולה, אבל לא כמו שכתב לגדל אתכם בעולם שיצא לכם שם באומות, ויפה כ' הרמב"ן ע"ז שאינו נכון, דמאין ידעו האומות שכן היה, ובעיקר אינו תכלית כ"כ, אלא עיקר הכונה להגביה מעלת הנפש, והוא א' מאופני הנסיון שביארנו בס' בראשית כ"ב א' בשם חז"ל ברבה, שהוא כפשתן טוב שמכים אותו הרבה כדי להעלותו ולהשביחו, ומזה בא הנסיון של אברהם אבינו בשעת עקידה כמו שביארנו בס' בראשית שם, כך בא זה המעמד להגביה נפשם לעמוד בתמצית כחם בשביל קיום התורה בעת הצורך שנדרש למסירת נפש, לא יהיה זה למשא עליהם, כי בגדולת הנפש ימצא לב לזה, כמו שעמדו בתמצית כחם בשעת קבלת עשרת הדברות, וע' בס' דברים ד' ל"ב:

(יט) כה תאמר וגו'. אף על גב שמצדכם אתם יראים מן הדבור שלי עמכם, אבל מכ"מ הרי אתם ראיתם. שמצדי אין מניעה להשפיל כבודי וגדולתי:

**דברתי עמכם. לא כפי דעת אנושי שאין זה כבודי להיות נדבר עם אנשי המון, אם לא עם אנשים מיוחדים אנשי מעלה, והרי דברתי עמכם להראות שאין אתם צריכים לאמצעי, והדבר מובן שכמו כן ישמע הקדוש ברוך הוא תפלת ישראל וכל השגחתו עליהם בלי אמצעי, וזה המקרא הקדמה לאזהרה הבאה אח"ז כמו שיבואר:**

(כ) לא תעשון אתי וגו'. א"א לפרש באזהרת ע"ז, שהרי כבר נזהרו מפי ה' לכל ישראל, ותו א"כ אינו מובן דיוק אתי אלהי כסף ואלהי זהב לא תעשו לכם, אלא כ"ז אזהרה במה שאינו ע"ז ממש. והנה דרך המלך המשגיח על בני עמו שיתהלך הכל ע"י אמצעים, היינו האיש המבקש ענין לא יבא אל המלך עצמו, אלא להמשנה לו מציע הדבר, והוא יעמידם לפני המלך, גם כשהמלך נדרש לחקור על האיש ולדעת צרכיו לא ידבר עמו ולא יבא לראות עסקיו, אלא ישלח דבריו לשר אותה עיר לחקור על האיש, וא"כ יש לנו להחניף וכדומה גם את המשנה הקרוב למלך שיציע הדבר כראוי, וגם לשר העיר מושל הקטן שבעבדי המלך שישיב כהוגן כאשר יהא נחקר, ואף על גב שגם שניהם אין להם כח לעשות דבר מדעת עצמם מ"מ הרבה תלוי בהם, והיינו סבורים שכך דעת עליון ית' שלא לעשות אלהים אחרים על פניו דוקא, היינו להאמין שיש באיזה כח לעשות דבר מדעת עצמו, אבל מ"מ אנו צריכים לעשות אמצעים בינינו ובין אבינו שבשמים, היינו מושל תחתון סמוך לנו שיהא הקדוש ברוך הוא רואה ויודע על ידו סתרינו וצרכינו, ומושל עליון סמוך לד"ע ית' לבקש על ידו מהקב"ה, על זה באה אזהרה זו לא תעשון אתי אלהי כסף, צורה תחתונה הנמשלת לכסף:

ואלהי זהב לא תעשו לכם.... ע"ז הקדים הקדוש ברוך הוא אתם ראיתם כי מן השמים דברתי עמכם, ואין שום צורך לאמצעי, לא לתפלה ובקשת רצון ולא להשגחת ה' וידיעתו מה שבקרבנו(א):

(כא) בכל המקום אשר אזכיר את שמי....צריך אדם להתפלל במקום מיוחד לתפלה מה טעם בכל המקום אשר אזכיר את שמי, תזכיר את שמי אין כתיב כאן אלא אזכיר פי' אני זכור תמיד... והנשיא ר"א בס' הגיון הנפש פי' מן הענין אשר אזכיר בו את שמי מהענין ההיא אבוא אליך ברכתי, ומכאן ראיה שהאדם חייב לברך על כל דבר ולתת שבח לקונו מעין הדבר ההוא...